title: محمد زفزاف
text: محمد زفزاف (خلاق ف سوق لاربع لغرب ف 1945 و مات ف الدار لبيضا ف 13 جويي 2001) كاتب قصة قصيرة و روايات مغريبي. هو من أهم لكتاب و رّوائيين لمغاربة ف لقرن لعشرين و مشهور بزاف ف لعالم لعربي و ترجمات رّوايات ديالو ل بزاف د لوغات. رّوايات و لقصص د زفزاف كاتميز ب أنها كاتضور ف لمغريب لمنسي (لهامشي) و شخصيات كايكونو ناس مقودة عليهوم و مقصيين من لمجتمع. لعالم رّوائي ديال زفزاف واخا كايدور ف سياقات قاصحة غي هوا عامرا ب لإنسانية و شّاعرية، و زيد على هادشي أن لأدب ديالو كايعكس ب واقعية كبيرا تّغيرات لجتيماعية و لمشاكيل ديال لمغريب ف نّص تّاني د لقرن لعشرين.